NÁRODNÁ RADA SLOVENSKEJ REPUBLIKY
II. volebné obdobie
__________________________________________________________________________

1045

VLÁDNY NÁVRH
Z á k o n 
z ......................... 2001
o finančnej kontrole a vnútornom audite a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
PRVÁ ČASŤ
Úvodné ustanovenia

§ 1

(1)	Tento zákon upravuje základné pravidlá, ciele  a spôsob vykonávania finančnej 
kontroly a vnútorného auditu, ktoré sú súčasťou jednotného a komplexného systému finančného riadenia zabezpečujúceho dodržiavanie všeobecne záväzných právnych predpisov a dodržiavanie hospodárnosti, efektívnosti a účinnosti pri hospodárení s verejnými prostriedkami a vlastnými prostriedkami1) orgánu verejnej správy ako aj pri iných činnostiach orgánu verejnej správy.
(2)  Tento zákon upravuje pôsobnosť Ministerstva financií Slovenskej republiky
(ďalej len „ministerstvo“) a ostatných orgánov verejnej správy v oblasti finančnej kontroly a vnútorného auditu.
(3)	 Ustanovenia tohto zákona sa nevzťahujú na kontrolu vykonávanú podľa
osobitných predpisov2). 
§ 2 

(1)	Finančnou kontrolou sa rozumie súhrn činností, ktorými sa v súlade s týmto
zákonom a osobitnými predpismi3) overuje 
a)	splnenie podmienok na poskytnutie verejných prostriedkov,
b)	dodržiavanie všeobecne záväzných právnych predpisov4) pri hospodárení
s verejnými prostriedkami,
c)   dodržiavanie hospodárnosti, efektívnosti a účinnosti pri hospodárení s verejnými prostriedkami,
d)	na účely finančného riadenia dostupnosť, správnosť a úplnosť informácií 
o vykonávaných finančných operáciách a o hospodárení s verejnými prostriedkami,
e)	splnenie opatrení prijatých na nápravu nedostatkov zistených finančnou
kontrolou  a na odstránenie príčin ich vzniku.
(2) Na účely tohto zákona sa rozumie 
a) vnútorným auditom nezávislá objektívna hodnotiaca a konzultačná činnosť, 
ktorá  
1.	hodnotí dodržiavanie všeobecne záväzných právnych predpisov4) pri 
finančnom riadení a vykonávaní iných činností auditovaného subjektu,
2.	hodnotí možné riziká finančného riadenia a iných činností auditovaného 
subjektu a odporúča opatrenia na odstránenie týchto rizík,
3.	poskytuje spoľahlivé a včasné informácie o činnostiach auditovaného subjektu 
vedúcim zamestnancom5)  zodpovedným za finančné riadenie,
4. hodnotí úroveň vykonávania  finančného riadenia  so zameraním na jeho 
skvalitnenie,
5. napomáha hospodárnemu, efektívnemu a účinnému vykonávaniu činností 
auditovaného subjektu,
b)   verejnými prostriedkami prostriedky štátneho rozpočtu, štátnych fondov,
prostriedky Európskych spoločenstiev a iné prostriedky zo zahraničia na financovanie projektov na základe medzinárodných zmlúv, ktorými je Slovenská republika viazaná, 
c)	orgánom verejnej správy ústredný orgán6), iný orgán štátnej správy, obec, vyšší 
územný celok7), rozpočtová organizácia, príspevková organizácia a iná právnická osoba zriadená osobitným predpisom8) na plnenie úloh vo verejnom záujme,
d)	finančným riadením súhrn postupov orgánu verejnej správy pri zodpovednom 
a prehľadnom plánovaní, rozpočtovaní, účtovaní, výkazníctve a finančnej kontrole verejných prostriedkov a vlastných prostriedkov1), ktorých cieľom je ich hospodárne, efektívne a účinné využívanie,
e)	kontrolným orgánom orgán verejnej správy, ktorý vykonáva finančnú kontrolu,
f)	kontrolovaným subjektom orgán verejnej správy, jeho vnútorné organizačné
jednotky9), iná právnická osoba a fyzická osoba, ak hospodária s verejnými prostriedkami, 
	g) auditovaným subjektom ústredný orgán6), rozpočtová organizácia a príspevková organizácia, ku ktorej vykonáva ústredný orgán6) zriaďovateľskú funkciu, 
h)	finančnou operáciou  príjem alebo použitie verejných prostriedkov v hotovosti 
alebo bezhotovostne, právny úkon alebo iný úkon majetkovej povahy,
i)	hospodárnosťou  minimalizácia potrieb na zdroje používané na vykonanie
činnosti alebo obstaranie tovarov a služieb pri zachovaní ich primeranej úrovne a kvality,
j)	účinnosťou maximalizácia výsledkov činnosti vo vzťahu k daným zdrojom,
k)	efektívnosťou vzťah medzi plánovaným výsledkom činnosti a skutočným
výsledkom činnosti vzhľadom na použité zdroje.

§ 3

Ministerstvo je ústredným orgánom štátnej správy pre finančnú kontrolu a vnútorný audit a v rámci tejto pôsobnosti 
a)	metodicky usmerňuje a koordinuje finančnú kontrolu, 
b)	metodicky usmerňuje vnútorný audit,
c)	kontroluje dodržiavanie tohto zákona a iných všeobecne záväzných právnych
predpisov4) pri vykonávaní  finančnej kontroly a vnútorného auditu,
d)	predkladá vláde Slovenskej republiky spolu s návrhom štátneho záverečného účtu
súhrnnú správu o výsledkoch  finančnej kontroly a  vnútorného auditu na základe ročných správ podľa § 6 ods. 4 a § 31 ods. 2 písm. b), 
e)   ukladá pokuty za porušenie povinností  podľa tohto zákona.

DRUHÁ ČASŤ
Finančná kontrola

Všeobecné ustanovenia
§ 4

Cieľom finančnej kontroly je zabezpečiť 
a)	hospodárny, efektívny a účinný výkon verejnej správy,    
b)	dodržiavanie všeobecne záväzných právnych predpisov4)
kontrolovaným subjektom pri hospodárení s verejnými prostriedkami,
c)  dodržiavanie hospodárnosti, efektívnosti a účinnosti pri hospodárení 
s verejnými prostriedkami, 
d)  včasné a spoľahlivé informovanie vedúceho orgánu verejnej správy o úrovni hospodárenia s verejnými prostriedkami a o vykonávaných finančných operáciách.

§ 5

	Finančná  kontrola sa vykonáva ako predbežná finančná kontrola, priebežná finančná kontrola a následná finančná kontrola.

§ 6

(1)	Predbežnou finančnou kontrolou  orgán verejnej správy overuje každú svoju
finančnú operáciu.
(2)	Priebežnou finančnou kontrolou orgán verejnej správy overuje finančné operácie 
vybrané jeho vedúcim zamestnancom5). 
(3)	Následnú finančnú kontrolu vykonáva orgán verejnej správy v rozsahu svojej 
pôsobnosti ustanovenej osobitnými predpismi3) a poskytovateľ prostriedkov Európskych spoločenstiev podľa § 7. 
(4)	Orgány verejnej správy sú povinné vypracovať ročnú správu o výsledkoch 
finančných kontrol, v ktorej uvedú najmä údaje o počte vykonaných finančných kontrol, kontrolné zistenia a opatrenia na nápravu zistených nedostatkov a zaslať ju ministerstvu do konca februára za predchádzajúci kalendárny rok.
(5)	Podrobnosti o obsahu ročnej správy o výsledkoch finančných kontrol ustanoví
všeobecne záväzný právny predpis, ktorý vydá ministerstvo.
	
§ 7
	
(1)	Poskytovateľ prostriedkov Európskych spoločenstiev môže vykonať následnú 
finančnú kontrolu v subjektoch, ktorým boli tieto prostriedky poskytnuté na financovanie projektov na základe medzinárodnej zmluvy, ktorou je Slovenská republika viazaná v rozsahu a za podmienok, ktoré táto zmluva ustanovuje.
(2)	Poskytovateľ prostriedkov Európskych spoločenstiev je oprávnený vyžadovať od 
kontrolných orgánov  spoluprácu pri výkone následnej finančnej kontroly. V rámci  tejto spolupráce sa poskytovateľ prostriedkov Európskych spoločenstiev a kontrolný orgán vzájomne informujú o predmete a účele následnej  finančnej kontroly a koordinujú jej výkon.
(3)	Ministerstvo poskytuje informácie súvisiace s finančnou kontrolou a vnútorným 
auditom orgánom Európskych spoločenstiev v lehote a v rozsahu ustanovenom medzinárodnou zmluvou, ktorou je Slovenská republika viazaná. Na tento účel je ministerstvo oprávnené požadovať potrebné informácie od subjektu, ktorému boli poskytnuté prostriedky Európskych spoločenstiev a tento subjekt je povinný tieto informácie poskytnúť. 

§ 8

Vedúci orgánu verejnej správy je povinný
a)	zabezpečiť, aby boli vylúčené zásahy smerujúce k ovplyvňovaniu zamestnancov
vykonávajúcich finančnú kontrolu, 
b)	vytvoriť, zachovávať a rozvíjať systém finančného riadenia,
c) prijať opatrenia  na nápravu nedostatkov zistených finančnou kontrolou a  na odstránenie príčin ich vzniku,
d)   určiť zamestnancov zodpovedných za nedostatky zistené finančnou kontrolou 
a uplatniť voči nim opatrenia podľa osobitného predpisu10).

§ 9
Predbežná finančná kontrola

(1)	Predbežnou finančnou kontrolou sa so zameraním na dodržiavanie hospodárnosti, 
efektívnosti a účinnosti overuje, či pripravovaná finančná operácia je v súlade so schváleným rozpočtom orgánu verejnej správy, so  zmluvami uzatvorenými orgánom verejnej správy alebo inými rozhodnutiami o hospodárení s verejnými prostriedkami a či je v súlade so všeobecne záväznými právnymi predpismi4).
(2)	Predbežnú finančnú kontrolu vykonáva vedúci zamestnanec5) poverený vedúcim
orgánu verejnej správy alebo zamestnanec zodpovedný za rozpočet, verejné obstarávanie alebo správu majetku. 
(3)	Vykonanie predbežnej finančnej kontroly potvrdzujú osoby podľa odseku 2
podpisom na doklade súvisiacom  s pripravovanou finančnou operáciou.
(4)	Finančné operácie nie je možné vykonať alebo v nich pokračovať bez ich overenia
predbežnou finančnou kontrolou.
(5)	Po vykonaní predbežnej finančnej kontroly sú osoby podľa odseku 2 povinné
oznámiť vedúcemu orgánu verejnej správy zistené nedostatky. 
	(6)   Ustanovenia odsekov 1 až 5 platia rovnako pri kontrole hospodárenia s vlastnými prostriedkami1) orgánu verejnej správy.

§ 10
Priebežná finančná kontrola

(1)	Priebežnou finančnou kontrolou sa overuje
a)   úplnosť a preukázateľnosť  účtovných alebo iných dokladov súvisiacich
s kontrolovanou finančnou operáciou,
b)   súhrn skutočností podľa § 9 ods. 1,  
	c)    vykonanie predbežnej finančnej kontroly.
(2)	Priebežnú finančnú kontrolu vykonáva pracovník organizačného útvaru,
s činnosťou  ktorého kontrolovaná finančná operácia súvisí alebo pracovník útvaru kontroly  orgánu verejnej správy.
(3)	Po vykonaní priebežnej finančnej kontroly sú osoby podľa odseku 2 povinné 
písomne oznámiť vedúcemu orgánu verejnej správy zistené nedostatky.
(4)	Ustanovenia odsekov 1 až 3 platia rovnako pri kontrole hospodárenia s vlastnými
prostriedkami1) orgánu verejnej správy.

Následná finančná kontrola
§ 11

Následnou  finančnou  kontrolou sa overuje 
a)	objektívny stav kontrolovaných skutočností a ich súlad so všeobecne záväznými         
predpismi5) a vnútornými aktmi riadenia so zameraním na dodržiavanie hospodárnosti,  efektívnosti a účinnosti pri hospodárení s verejnými prostriedkami, 
b)	vykonanie predbežnej finančnej kontroly,
c)	dodržanie postupu podľa § 10 pri výkone priebežnej finančnej kontroly,
d)	splnenie opatrení prijatých na nápravu nedostatkov zistených finančnou
kontrolou a odstránenie príčin ich vzniku.

§ 12
	
(1)	Pri vykonávaní následnej finančnej kontroly sa kontrolné orgány a kontrolované 
subjekty riadia základnými pravidlami následnej finančnej kontroly (§ 13 až 25).
(2)  Orgány obce a vyššieho územného celku7) sa pri vykonávaní následnej finančnej
kontroly riadia základnými pravidlami následnej finančnej kontroly, ak osobitný predpis neustanovuje inak.
(3)  Následnú finančnú kontrolu sú oprávnení vykonávať zamestnanci kontrolného orgánu a prizvané osoby (§ 24) len na základe písomného poverenia na vykonanie následnej finančnej kontroly vydaného  vedúcim kontrolného orgánu. 

Základné pravidlá následnej finančnej kontroly
§ 13

(1)	Zamestnanci kontrolného orgánu sú pri vykonávaní následnej finančnej kontroly 
oprávnení v nevyhnutnom rozsahu 
a)	vstupovať do objektu, zariadenia, prevádzky, dopravného prostriedku alebo na
pozemok kontrolovaného subjektu, ak sa používajú na zabezpečenie úloh vo verejnom záujme alebo vstupovať do obydlia, ak sa používa aj na podnikanie alebo vykonávanie inej hospodárskej činnosti a je to nevyhnuté na plnenie úloh podľa tohto zákona,
b)  vyžadovať od kontrolovaného subjektu v určenej lehote poskytnutie originálov
dokladov, záznamov dát na pamäťových médiách prostriedkov výpočtovej techniky, ich výpisov, vyjadrení a ostatných informácií potrebných na výkon následnej finančnej kontroly, 
c)  odoberať aj mimo priestorov kontrolovaného subjektu originály dokladov, záznamy 
dát na pamäťových médiách prostriedkov výpočtovej techniky, ich výpisy a ostatné informácie, ktorých vydanie nie je všeobecne záväzným právnym predpisom zakázané a ktoré sú potrebné na zabezpečenie dôkazov, vrátane iných materiálov nevyhnutných na ďalšie úkony súvisiace s následnou finančnou kontrolou,
d)  vyžadovať od kontrolovaného subjektu súčinnosť potrebnú na vykonanie následnej
finančnej kontroly, ak nemožno účel následnej finančnej kontroly dosiahnuť inak.
(2)	Zamestnanci kontrolného orgánu sú pri vykonávaní  následnej finančnej kontroly 
povinní
a)	vopred oznámiť kontrolovanému subjektu predmet, účel a termín začatia následnej
finančnej kontroly;  ak by oznámením o začatí následnej finančnej kontroly mohlo dôjsť k zmareniu účelu následnej finančnej kontroly, oznámenie urobiť najneskôr pri začatí následnej finančnej kontroly,
b)	preukázať, že sú oprávnení na vykonanie následnej finančnej kontroly a predložiť 
preukaz totožnosti, 
c)	vydať kontrolovanému subjektu potvrdenie o odobratí originálov dokladov, 
písomností a iných materiálov mimo priestorov kontrolovaného subjektu a zabezpečiť ich riadnu ochranu pred stratou, zničením, poškodením a zneužitím; tieto veci kontrolný orgán vráti tomu, komu boli odobraté, ak nie sú potrebné na ďalší výkon následnej finančnej 

kontroly alebo na iné konanie podľa osobitných predpisov11),
d)	oboznámiť kontrolovaný subjekt so správou  o výsledku následnej finančnej
kontroly (ďalej len „správa“) pred jej prerokovaním a vyžiadať od neho v lehote určenej kontrolným orgánom písomné vyjadrenie ku kontrolným zisteniam uvedeným v správe,
e)	preveriť opodstatnenosť námietok ku kontrolným zisteniam uvedeným v správe
a zohľadniť opodstatnené námietky v dodatku k správe a oboznámiť s ním kontrolovaný subjekt,
f)	písomne oznámiť neopodstatnenosť námietok kontrolovanému subjektu 
najneskôr do termínu prerokovania správy,
g)	prerokovať správu s  kontrolovaným subjektom, 
h)	uložiť v zápisnici o prerokovaní správy (ďalej len „zápisnica“) kontrolovanému
subjektu, aby v určenej lehote prijal opatrenia na nápravu nedostatkov zistených následnou finančnou kontrolou a na odstránenie príčin ich vzniku, v určenej lehote predložil písomnú správu o ich splnení, určil zamestnancov zodpovedných za nedostatky zistené následnou finančnou kontrolou a uplatnil voči nim opatrenia podľa osobitného predpisu10),
i)	odovzdať správu a zápisnicu kontrolovanému subjektu,
j)	informovať o kontrolných zisteniach uvedených v správe nadriadený orgán
kontrolovaného subjektu,
k)	oznámiť podozrenie z trestnej činnosti orgánom činným v trestnom konaní a iné 
skutočnosti orgánom príslušným podľa osobitných predpisov 11).
(3)	Oprávnenia podľa odseku 1 a povinnosti podľa odseku 2  písm. a) a b)
sa vzťahujú na prizvané osoby rovnako.

§ 14
		
(1)	Kontrolovaný subjekt je oprávnený
a)	vyžadovať od zamestnancov kontrolného orgánu a prizvaných osôb preukázanie 
skutočností podľa § 13 ods. 2 písm. b), 
b)	vyžadovať od kontrolného orgánu a prizvanej osoby potvrdenie o odobratí
originálov dokladov, záznamov dát na pamäťových médiách prostriedkov výpočtovej techniky, ich výpisov a ostatných informácií potrebných na výkon následnej finančnej kontroly,
c)  písomne sa vyjadriť ku kontrolným zisteniam uvedeným v správe v lehote určenej
kontrolným orgánom,
d)  vyžadovať od kontrolného orgánu odovzdanie správy.
(2)	Kontrolovaný subjekt je povinný
a)	vytvoriť podmienky na vykonanie následnej finančnej kontroly a zdržať sa
konania,  ktoré by mohlo ohroziť jej riadny priebeh,
b)	oboznámiť pri začatí následnej finančnej kontroly kontrolný orgán a prizvanú
osobu s bezpečnostnými predpismi, ktoré sa vzťahujú na priestory kontrolovaného subjektu,
c)	predložiť kontrolnému orgánu na vyžiadanie výsledky kontrol vykonaných inými
orgánmi2), ktoré majú vzťah k predmetu následnej finančnej kontroly, 
d)	umožniť kontrolnému orgánu vstup do objektu, zariadenia, prevádzky, dopravného
prostriedku alebo na pozemok, ktoré kontrolovaný subjekt používa na zabezpečovanie úloh vo verejnom záujme alebo vstup do obydlia za podmienok podľa § 13 ods. 1 písm. a), 
e)  predložiť v lehote určenej  kontrolným orgánom vyžiadané doklady a vyjadrenia,
vydať mu na jeho vyžiadanie písomné potvrdenie o ich úplnosti, poskytnúť informácie o predmete následnej finančnej kontroly a poskytnúť súčinnosť na vykonanie následnej finančnej kontroly,
f)  dostaviť sa na požiadanie kontrolného orgánu na prerokovanie správy,
g)  prijať v určenej lehote opatrenia na nápravu nedostatkov zistených následnou
finančnou kontrolou a na odstránenie príčin ich vzniku,
h)  predložiť kontrolnému orgánu písomnú správu o splnení opatrení prijatých na 
nápravu nedostatkov zistených následnou finančnou kontrolou a o odstránení príčin ich vzniku, o určení zamestnancov zodpovedných za nedostatky zistené následnou finančnou kontrolou a o uplatnení opatrení voči nim podľa osobitného predpisu10).
(3)	Kontrolovaný subjekt nie je povinný poskytnúť doklady a písomnosti podľa § 13
ods. 1 písm. b) a súčinnosť podľa § 13 ods. 1 písm. d), ak by ich poskytnutím bola porušená zákonom ustanovená povinnosť mlčanlivosti a kontrolovaný subjekt nebol oprávneným orgánom oslobodený od povinnosti mlčanlivosti.

§ 15

(1)	Zamestnanci kontrolného orgánu a prizvané osoby, ktorým sú  známe
skutočnosti zakladajúce pochybnosti o ich nepredpojatosti so zreteľom na ich vzťah k predmetu následnej  finančnej kontroly alebo ku kontrolovaným subjektom, sú povinní tieto skutočnosti písomne oznámiť kontrolnému orgánu.
(2)	Vedúci kontrolovaného subjektu môže proti účasti zamestnancov kontrolného 
orgánu a prizvaných osôb na následnej finančnej kontrole podať písomné námietky kontrolnému orgánu s uvedením dôvodu, ak má pochybnosti o nepredpojatosti zamestnancov kontrolného orgánu alebo prizvaných osôb. Podanie námietok nemá odkladný účinok.
(3)	Zamestnanci kontrolného orgánu a prizvané osoby, proti ktorým podal 
kontrolovaný subjekt námietky podľa odseku 2, sú oprávnení vykonať pri následnej finančnej kontrole len také úkony, ktoré nedovoľujú odklad.
(4)	Vedúci kontrolného orgánu je povinný rozhodnúť o námietkach podľa odseku 2,
najneskôr do troch pracovných dní od ich uplatnenia a písomne oboznámiť  s týmto rozhodnutím toho, kto námietku uplatnil. Na rozhodovanie o nepredpojatosti sa nevzťahujú všeobecné predpisy o správnom konaní12).

§ 16

(1)	O kontrolných zisteniach následnej finančnej kontroly kontrolné orgány
vypracujú správu, čiastkovú správu o výsledku následnej finančnej kontroly (ďalej len „čiastková správa“), priebežnú správu o výsledku následnej finančnej kontroly (ďalej len „priebežná správa“),  dodatok k správe a záznam o výsledku následnej finančnej kontroly (ďalej len „záznam“).
(2)	Čiastková správa, priebežná správa a dodatok k správe sú súčasťou správy; 
ustanovenia § 13 a 14 sa na ne vzťahujú primerane.

§ 17
 
Správa obsahuje 
a)	označenie kontrolného orgánu,
b)	meno a priezvisko zamestnancov kontrolného orgánu a prizvaných osôb, ktoré
následnú finančnú kontrolu vykonali,
c)	označenie kontrolovaného subjektu,
d)	predmet následnej finančnej kontroly, 
e)	kontrolované obdobie,
f)	miesto a čas vykonania následnej finančnej kontroly,
g)	úplný popis kontrolných zistení, označenie všeobecne záväzných právnych
predpisov4), ktoré boli porušené, dokladov a písomností preukazujúcich správnosť kontrolných zistení,
h)	zoznam príloh, ktoré tvoria najmä doklady a písomnosti vzťahujúce sa k predmetu
následnej finančnej kontroly,
i)	dátum vyhotovenia správy,
j)	podpisy zamestnancov kontrolného orgánu a prizvaných osôb,
k)	dátum oboznámenia kontrolovaného subjektu so správou a stanovenie lehoty na
podanie námietok ku kontrolným zisteniam,
l)	písomné potvrdenie o prevzatí správy kontrolovaným subjektom.

§ 18

(1)	Čiastková správa sa vypracúva, ak
a)	je nutné bez zbytočného odkladu prijať opatrenia na nápravu nedostatkov 
zistených následnou finančnou kontrolou,
b)	následnú finančnú kontrolu vykonávajú spoločne viaceré kontrolné orgány,
c)	následná finančná kontrola sa vykonáva vo viacerých vnútorných organizačných 
jednotkách9) kontrolovaného subjektu, 
d)	kontrolné zistenia odôvodnene nasvedčujú tomu, že bol spáchaný trestný čin, 
priestupok alebo iný správny delikt.
(2)	Na náležitosti čiastkovej správy sa primerane vzťahuje § 17.

§ 19

(1)	Priebežná správa sa vypracúva, ak sa vykonala následná finančná kontrola na
mieste za prítomnosti povereného zástupcu kontrolovaného subjektu z dôvodu, že objektívny stav kontrolovaných skutočností nebolo možné overiť z dokladov a písomností predložených kontrolovaným subjektom.  
 (2)  Na náležitosti priebežnej správy sa primerane vzťahuje § 17.

§ 20

(1)	Dodatok k správe sa vypracúva, ak proti kontrolným zisteniam uvedeným v správe
písomne podal kontrolovaný subjekt v lehote určenej kontrolným orgánom opodstatnené námietky. 
(2)	Na náležitosti dodatku k správe sa primerane vzťahuje § 17.

§ 21

(1)	Záznam sa vypracúva, ak kontrolný orgán nezistí nedostatky.
(2)	Na náležitosti záznamu sa primerane vzťahuje § 17.

§ 22

(1)	Následná finančná kontrola je skončená prerokovaním správy, ak boli následnou 
finančnou kontrolou zistené nedostatky alebo oboznámením kontrolovaného subjektu so záznamom, ak následnou finančnou kontrolou neboli zistené nedostatky. 
(2)	Následná finančná kontrola sa považuje za skončenú aj vtedy, ak sa kontrolovaný
subjekt odmietne oboznámiť so správou, písomne sa k nej nevyjadrí alebo odmietne podpísať zápisnicu. Tieto skutočnosti sa uvedú v zápisnici.
(3)	Kontrolný orgán je povinný o prerokovaní správy vypracovať zápisnicu, ktorá 
obsahuje najmä
a)	dátum oboznámenia kontrolovaného subjektu so správou,
b)	dátum prerokovania správy, mená zamestnancov kontrolného orgánu a zástupcov
kontrolovaného subjektu prítomných na prerokovaní správy a ich podpisy,
c)  uloženie povinnosti v určenej lehote prijať opatrenia na nápravu nedostatkov zistených následnou finančnou kontrolou a na odstránenie príčin ich vzniku, 
	d)  uloženie povinnosti predložiť kontrolnému orgánu písomnú správu o splnení opatrení prijatých na nápravu nedostatkov zistených následnou finančnou kontrolou a o odstránení príčin ich vzniku a o uplatnení opatrení podľa osobitného predpisu10),
e)  potvrdenie kontrolovaného subjektu o vrátení dokladov a písomností poskytnutých na vykonanie následnej finančnej kontroly.

§ 23

Kontrolné orgány  v rozsahu svojej pôsobnosti pri výkone následnej finančnej
kontroly  vzájomne spolupracujú, vrátane vykonávania spoločných následných finančných kontrol a poskytujú si navzájom informácie súvisiace s výkonom následnej finančnej kontroly.

§ 24

Na vykonanie následnej finančnej kontroly môže kontrolný orgán prizvať zamestnancov iných  orgánov verejnej správy alebo iných právnických osôb alebo fyzické osoby s ich súhlasom, ak je to odôvodnené osobitnou povahou následnej finančnej kontroly.   Požadovať uvoľnenie týchto osôb na výkon tej istej následnej finančnej kontroly v jednom kalendárnom roku je možné len na 12  pracovných dní. Účasť prizvaných osôb na následnej finančnej kontrole sa považuje za iný úkon vo všeobecnom záujme. 

§ 25

(1)	Náklady vzniknuté v súvislosti s vykonávaním následnej finančnej kontroly
prizvanej osobe uhrádza kontrolný orgán.
	(2) Za náklady podľa odseku 1 sa považujú náhrada mzdy, prípadne platu vo výške priemerného zárobku13) a náhrady podľa osobitného predpisu14).
(3) Náklady, ktoré vznikli v súvislosti s vykonávaním následnej finančnej kontroly
kontrolovanému subjektu uhrádza kontrolovaný subjekt.
TRETIA ČASŤ
Vnútorný audit

Všeobecné ustanovenia
§ 26

	Cieľom vnútorného auditu je napomáhať plneniu úloh auditovaného subjektu systematickým prístupom a disciplinovaným prístupom k hodnoteniu finančného riadenia a rizík vyplývajúcich z činnosti auditovaného subjektu.

§ 27

(1)	Vnútorný audit sa vykonáva v auditovanom subjekte. Ústredný orgán6) je povinný
zabezpečiť vykonávanie vnútorného auditu vlastným zamestnancom (ďalej len „vnútorný audítor“). 
	(2)   Na základe žiadosti ústredného orgánu6) vykonáva vnútorný audit vnútorný audítor ministerstva, ak je to odôvodnené hospodárnosťou, efektívnosťou a účinnosťou vykonávania vnútorného auditu, najmä vzhľadom na rozsah činností a počet zamestnancov auditovaného subjektu alebo, ak je to odôvodnené skutočnosťou podľa § 28 ods. 7.

Postavenie vnútorného audítora
§ 28

(1)	Vnútorného audítora ministerstva vymenúva a odvoláva minister financií
Slovenskej republiky.
(2)	Vnútorného audítora iného ústredného orgánu6) ako uvedeného v odseku 1 
vymenúva a odvoláva vedúci tohto ústredného orgánu6) po prerokovaní s ministrom financií Slovenskej republiky, s výnimkou podľa § 30 ods. 4.
(3)	Vnútorný audítor je v pracovnoprávnych vzťahoch podriadený priamo vedúcemu 
ústredného orgánu6), ktorého je zamestnancom a ktorý je oprávnený podávať návrhy vnútornému audítorovi na vykonanie vnútorného auditu. Pri vykonávaní vnútorného auditu podľa § 27 ods. 2 je oprávnený podávať návrhy vnútornému audítorovi ministerstva aj vedúci ústredného orgánu6), ktorý požiadal o vykonanie vnútorného auditu.
(4)	Vnútorný audítor je pri výkone svojej činnosti viazaný len ústavou, zákonmi
a ostatnými všeobecne záväznými právnymi predpismi.
(5)	Vedúci auditovaného subjektu je povinný zabezpečiť, aby boli vylúčené
akékoľvek zásahy smerujúce k ovplyvňovaniu vnútorného audítora pri vykonávaní vnútorného auditu.
(6)	 Vnútorný audítor nesmie vykonávať v auditovanom subjekte činnosti nesúvisiace
s vykonávaním vnútorného auditu.
	(7)   Vnútorný audítor nesmie vykonávať vnútorný audit, ak so zreteľom na jeho vzťah k predmetu vnútorného auditu alebo k auditovanému subjektu možno mať pochybnosti o jeho nepredpojatosti. Len čo sa vnútorný audítor dozvie o skutočnostiach, pre ktoré nesmie vykonávať vnútorný audit, oznámi ich neodkladne vedúcemu ústredného orgánu6), ktorého je zamestnancom.

§ 29

(1)	Za vnútorného audítora možno vymenovať len osobu odborne spôsobilú 
a bezúhonnú.
(2)	Za odborne spôsobilú na účely tohto zákona sa považuje osoba, ktorá má
ukončené vysokoškolské vzdelanie a najmenej päťročnú prax zodpovedajúce predmetu vnútorného auditu.
(3)	Za bezúhonnú sa na účely tohto zákona považuje osoba, ktorá nebola
právoplatne odsúdená  za úmyselný trestný čin alebo ktorá nebola odsúdená  za trestný čin a súd nerozhodol v jej prípade o podmienečnom odložení výkonu trestu odňatia slobody. Bezúhonnosť sa preukazuje výpisom z registra trestov nie starším ako tri mesiace.

§ 30

(1)	Funkcia vnútorného audítora zaniká
a)   skončením pracovného pomeru,
b)   vzdaním sa funkcie podľa odsekov 2 a 3, 
c)   odvolaním z funkcie podľa odseku 4. 
(2)	Vnútorný audítor sa môže svojej funkcie vzdať a to písomným oznámením 
o vzdaní sa funkcie vedúcemu ústredného orgánu6), ktorý ho do funkcie vymenoval.
(3)	Funkcia vnútorného audítora zaniká dňom uvedeným v písomnom oznámení 
podľa odseku 2, najskôr však dňom nasledujúcim po dni jeho doručenia.
(4)	Vnútorného audítora musí vedúci ústredného orgánu 6) uvedený v § 28 ods. 1 a 2 
odvolať, ak
a)	začal vykonávať činnosti podľa § 28 ods. 6, 
b)	bol právoplatne odsúdený za úmyselný trestný čin alebo ak bol odsúdený za 
trestný čin a súd nerozhodol v jeho prípade o podmienečnom odložení výkonu trestu odňatia slobody.

§ 31

(1)	Vnútorný audítor je oprávnený určiť auditovaný subjekt, typ vnútorného auditu
a termín vykonania vnútorného auditu.
(2)	Vnútorný audítor je povinný
a)	vypracovať na základe objektívneho hodnotenia rizík vyplývajúcich z činnosti 
auditovaných subjektov  ročný plán svojej činnosti s prihliadnutím na návrhy vedúceho príslušného ústredného orgánu6) a zaslať ho vedúcemu príslušného ústredného orgánu6) a ministerstvu, 
b)	vypracovať ročnú správu o svojej činnosti, ktorá obsahuje najmä počet
vykonaných vnútorných auditov, použité typy a metódy pri vykonávaní vnútorného auditu a navrhnuté odporúčania na nápravu zistených nedostatkov a zaslať ju do konca februára za predchádzajúci kalendárny rok vedúcemu príslušného ústredného orgánu6) a ministerstvu. 
(3) Vedúci príslušného ústredného orgánu6) je oprávnený zaslať ministerstvu svoje stanovisko k ročnej správe o činnosti vnútorného audítora.
(4)   Podrobnosti o náležitostiach ročnej správy o činnosti vnútorného audítora
ustanoví všeobecne záväzný právny predpis, ktorý vydá ministerstvo.

§ 32

(1) Oprávnenia podľa § 13 ods. 1 a povinnosti podľa § 13 ods. 2 písm. b), c) a k) sa vzťahujú na vnútorného audítora rovnako.
(2) Oprávnenia podľa § 14 ods. 1 a povinnosti podľa § 14 ods. 2 písm. a) až e) sa vzťahujú na auditovaný subjekt rovnako.

Typy a postup pri vykonávaní vnútorného auditu
§ 33

Typ vnútorného auditu určuje vnútorný audítor podľa druhu hodnotenej činnosti, pričom základnými typmi vnútorného auditu sú 
a)	finančný audit, 
b)	audit zhody,
c)	audit výkonnosti,
d)	systémový audit,
e)	audit informačných systémov.

§ 34
	
(1)	Finančným auditom sa hodnotí 
a)   či údaje v účtovnej závierke auditovaného subjektu zodpovedajú skutočnému stavu majetku a záväzkov, zdrojov financovania a hospodárenia s majetkom,
b)   dodržiavanie rozpočtu auditovaným subjektom.
(2)	Auditom zhody sa hodnotí  dodržiavanie všeobecne záväzných právnych
predpisov4) pri finančnom riadení a iných činnostiach auditovaného subjektu a  úroveň vykonávania finančného riadenia auditovaného subjektu.  
(3)	Auditom výkonnosti sa hodnotí miera hospodárnosti, efektívnosti a účinnosti pri
využívaní materiálnych, finančných a ľudských zdrojov v rámci plnenia úloh auditovaného subjektu.
(4)	Systémovým auditom sa hodnotí, či postupy finančného riadenia auditovaného
subjektu sú efektívne a účinné pri odhaľovaní a náprave nedostatkov v jeho činnosti. Systémovým auditom sa zároveň hodnotí súlad finančných operácií so všeobecne záväznými právnymi predpismi, vnútornými aktmi riadenia a dodržiavanie hospodárnosti, efektívností a účinnosti pri ich vykonávaní.
(5)	Auditom informačných systémov  sa hodnotí bezpečnosť informačných  systémov
auditovaného subjektu. Auditom informačných systémov sa zároveň hodnotí primeranosť a úplnosť informácií, ktoré informačný systém auditovaného subjektu obsahuje vzhľadom na povahu a rozsah jeho činností.   Na účely tohto zákona sa bezpečnosťou informačných systémov rozumie úroveň ochrany informačného systému auditovaného subjektu pred zneužitím informácií, ktoré obsahuje, jeho poškodením  alebo zničením.  
§ 35

(1)  Vnútorný audítor zhromažďuje a analyzuje informácie vzťahujúce sa k činnosti
auditovaného subjektu so zameraním na dosiahnutie účelu a cieľa vnútorného auditu. 
	(2)  Na základe informácií podľa odseku 1 vnútorný audítor vyberie činnosti auditovaného subjektu s ktorými sú vzhľadom na ich charakter, rozsah a spôsob realizácie spojené riziká a vykoná ich vnútorný audit.
(3)	Vnútorný audítor môže vykonať vnútorný audit aj  iných činností ako sú uvedené
v odseku 2. 
(4)  Vnútorný audítor môže vykonávať viacero typov vnútorného auditu súčasne alebo
ich navzájom kombinovať.
(5) Pri vykonaní vnútorného auditu v auditovanom subjekte, ktorý poskytol verejné prostriedky inej právnickej osobe alebo fyzickej osobe je vnútorný audítor oprávnený vyžadovať od týchto osôb súčinnosť v rozsahu oprávnení vnútorného audítora podľa § 32 ods. 1 a tieto osoby sú povinné súčinnosť poskytnúť. 
(6)	Pri vykonávaní vnútorného auditu vnútorný audítor postupuje metódami 
zodpovedajúcimi určenému typu vnútorného auditu. Vnútorný audítor pri vykonávaní vnútorného auditu môže navzájom kombinovať metódy zodpovedajúce rôznym typom vnútorného auditu.
(7)	 Po vykonaní vnútorného auditu vnútorný audítor  vypracuje správu o výsledku 
vnútorného auditu (ďalej len „audítorská správa“), ktorá obsahuje najmä predmet vnútorného auditu, nedostatky zistené vnútorným auditom a odporúčania pre auditovaný subjekt na nápravu zistených nedostatkov.
(8)   Vnútorný audítor odovzdá audítorskú  správu vedúcemu auditovaného subjektu a vedúcemu príslušného ústredného orgánu6).  Ak výsledok vnútorného auditu zakladá podozrenie z trestnej činnosti alebo, ak jeho  riešenie patrí do pôsobnosti orgánov príslušných podľa osobitných predpisov 11) odovzdá vnútorný audítor audítorskú správu aj orgánom činným v trestnom konaní alebo orgánom príslušným podľa osobitných predpisov 11).
(9)   Podrobnosti o vykonávaní vnútorného auditu a o obsahu audítorskej správy podľa typu vnútorného auditu ustanoví všeobecne záväzný právny predpis, ktorý vydá ministerstvo.

ŠTVRTÁ ČASŤ
Spoločné a prechodné ustanovenia

§ 36

(1)	Kontrolný orgán môže pri vykonávaní následnej finančnej kontroly uložiť kontrolovanému subjektu pokutu do 100 000 Sk za nesplnenie povinností podľa § 14 ods. 2. 
(2)	Uložením pokuty podľa odseku 1 nezanikajú povinnosti, za ktorých porušenie 
bola pokuta uložená.
(3)	Pokutu podľa odseku 1 možno uložiť opakovane.
(4)	Pri ukladaní pokuty podľa odseku 1 kontrolný orgán vychádza z povahy,  
závažnosti, doby trvania a následkov porušenia povinností.
(5)	Pokutu podľa odseku 1 možno uložiť do šiestich mesiacov odo dňa, keď sa 
kontrolný orgán dozvedel o porušení povinností, najneskôr do troch rokov odo dňa porušenia povinností.
(6)	Pokuta je splatná do 15 dní odo dňa právoplatnosti rozhodnutia o uložení pokuty.

§ 37

(1)	Ministerstvo môže uložiť ústrednému orgánu6) pokutu do 100 000 Sk za
nesplnenie povinnosti podľa § 27 ods. 1. 
(2)	Ministerstvo môže uložiť vnútornému audítorovi pokutu do 10 000 Sk za
nesplnenie povinnosti podľa § 31 ods. 2.
(3)	Pri ukladaní pokút podľa odsekov 1 a 2 sa použijú ustanovenia § 36 ods. 2 až 6. 

§ 38 

(1)  Pokuty uložené podľa tohto zákona sú príjmom štátneho rozpočtu, rozpočtu obce 
a rozpočtu vyššieho územného celku podľa toho, ktorý orgán  ich uložil.
(2)  Na konanie o ukladaní pokút podľa tohto zákona sa vzťahujú všeobecné predpisy 
o správnom konaní14).

§ 39

(1)	Zamestnanec kontrolného orgánu,  prizvaná osoba a vnútorný audítor sú povinní 
zachovávať mlčanlivosť o skutočnostiach, o ktorých sa dozvedeli pri výkone svojej činnosti. Táto povinnosť trvá aj po skončení pracovného pomeru alebo výkonu činnosti.
	(2)  Ustanovením odseku 1  nie sú dotknuté ustanovenia osobitného predpisu15).
(3)  Osoby podľa odseku 1 môže oslobodiť od povinnosti mlčanlivosti vedúci
kontrolného orgánu alebo vedúci ústredného orgánu6) .

§ 40

Ustanovenia tohto zákona sa použijú, ak medzinárodná zmluva, ktorou je Slovenská republika viazaná neustanovuje inak.

§ 41

(1)	Na finančné kontroly, kontroly hospodárenia s prostriedkami určenými na plnenie 
úloh štátnej správy a kontroly hospodárenia s prostriedkami štátneho rozpočtu vrátane ukladania poriadkových pokút, začaté pred účinnosťou tohto zákona sa vzťahujú doterajšie predpisy.
(2)	Ústredné orgány6) sú povinné zabezpečiť vykonávanie vnútorného auditu do
šiestich mesiacov odo dňa nadobudnutia účinnosti tohto zákona.
	(3)   Ročné správy podľa § 6 ods. 4 a § 31 ods. 2 písm. b) sa prvý raz predložia v roku 2003.

Čl. II

Zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov  štátnej správy Slovenskej republiky v znení zákona Slovenskej národnej rady č. 197/1991 Zb., zákona Slovenskej národnej rady č. 298/1991 Zb., zákona Slovenskej národnej rady č. 494/1991 Zb., zákona Slovenskej národnej rady č. 294/1992 Zb., zákona Slovenskej národnej rady č. 322/1992 Zb., zákona Slovenskej národnej rady č. 453/1992 Zb., zákona Národnej rady Slovenskej republiky č. 2/1993 Z.z., zákona Národnej rady Slovenskej republiky č. 61/1993 Z.z., zákona Národnej rady Slovenskej republiky č. 83/1994 Z.z., zákona Národnej rady Slovenskej republiky č.74/1995 Z.z., zákona Národnej rady Slovenskej republiky č. 207/1995 Z.z., zákona č.58/1998 Z.z., zákona č. 143/1998 Z.z., zákona č. 200/1998 Z.z., zákona č. 337/1998 Z.z., zákona č. 263/1999 Z.z., zákona č. 293/1999 Z.z., zákona č. 95/2000 Z.z., zákona č. 195/2000 Z.z., zákona č. 329/2000 Z.z., zákona č. 338/2000 Z.z. a zákona č. 417/2000 Z.z. sa mení a dopĺňa takto :
1.	V § 4 ods. 1 sa za slovo „colníctva“ vkladá čiarka a slová „a cien“ sa nahradzujú
slovami „cien, finančnej kontroly a vnútorného auditu“. 
2.	V § 4 ods. 2 písm. a) sa vypúšťajú slová „a finančnej kontroly“.
	3.  V § 20a  ods. 1 sa vypúšťajú slová „hospodárenia s prostriedkami určenými  na plnenie úloh štátnej správy, ako aj“ . 

Čl. III

	Zákon Národnej rady Slovenskej republiky č. 10/1996 Z.z. o kontrole v štátnej správe  sa mení a dopĺňa takto:
1.V § 2 ods. 1 sa vypúšťa písmeno b). 
Doterajšie  písmeno c) sa označuje ako písmeno b).
	2. V § 2 ods. 2 sa vypúšťajú slová „a b)“. 
3. V § 7 ods. 4 sa vypúšťa písmeno b).
Doterajšie písmená c) až e) sa označujú  ako písmená b) až d).
	4.  V § 9 ods. 2 sa za slovo „účelnosť“ vkladá čiarka a slovo „efektívnosť“.

Čl. IV

Zákon Národnej rady Slovenskej republiky č. 303/1995 Z.z. o rozpočtových pravidlách v znení zákona Národnej rady Slovenskej republiky č. 386/1996 Z.z., zákona č. 358/1997 Z.z., zákona č. 377/1998 Z.z., zákona č. 348/1999 Z.z. a zákona č. 441/2000 Z.z. sa mení a dopĺňa takto:
1.	V § 16 ods. 1 písm. f) sa na konci čiarka nahrádza bodkočiarkou a pripájajú sa 
tieto slová: „pri výkone kontroly postupuje ústredný orgán podľa osobitného  predpisu10aa)“.
Poznámka pod čiarou k odkazu 10aa znie: 
„10aa) Zákon č. .../2001 Z.z. o finančnej kontrole a vnútornom audite  a o zmene a doplnení niektorých zákonov.“.
2.	V § 24 ods. 2 sa na konci pripájajú tieto slová: „spôsobom ustanoveným
osobitným predpisom10aa)“.
3.	V § 44 ods. 2 sa vypúšťajú slová „a metodicky riadi a koordinuje finančnú
kontrolu u správcov rozpočtových kapitol“.
4.	V § 44 odsek 4 znie: 
„(4) Na výkon finančnej kontroly podľa odsekov 2 a 3 sa použijú ustanovenia osobitného predpisu.10aa)“.
5.	Poznámka pod čiarou k odkazu 27a sa vypúšťa.
6.	V § 44 sa vypúšťa odsek 5. 
Doterajší odsek 6 sa označuje ako odsek 5.

Čl. V

Zákon č. 440/2000 Z.z. o správach finančnej kontroly v znení zákona č. 150/2001 Z.z.  sa mení takto:
1.	V § 3 písm. d) a e) sa vypúšťajú slová „podľa osobitného predpisu 4)“.
2.	Poznámka pod čiarou k odkazu 4 sa vypúšťa.
3.	V poznámke pod čiarou k odkazu 6 sa citácia „Zákon Národnej rady 
Slovenskej republiky č. 10/1996 Z.z. o kontrole v štátnej správe.“ nahrádza citáciou „Zákon č. ....../2001 Z.z. o finančnej kontrole a vnútornom audite a o zmene a doplnení niektorých zákonov.“.

Čl. VI

Tento zákon nadobúda účinnosť 1. januára 2002.